Ego Guillermus, miseratione divina Cabilonensis episcopus, notum facio universis præsentes litteras inspecturis, quod Johannes et Teobaldus, fratres, de Monte Sancti Vincentii capellani, quidquid juris habent in territorio de Bergul, cum appendiciis suis ab ecclesia Cluniacensi tali conditione receperunt, quod jam dicti fratres tenentur singulis annis reddere et persolvere in festo beati Martini XL solidos Cluniacensis monetæ et XL bichetos bladii famulis decani Bersorniaci, quorum XXti de avena, et XVcim de siligine et Ve de frumento esse debent. Est præterea talis adjecta conditio, quod dicta bona nec aliquod eorum dicti fratres vendere vel impignorare vel aliquo modo alienare poterunt, sed quidquid ibi ædificare vel aquirere potuerint, sine cujuslibet contradictione ad domum Bersorniaci post obitum dictorum fratrum libere et pacifice revertetur. Hæc autem omnia sæpedicti fratres, præstito juramento in præsentia nostra, promiserunt firmiter observare. In cujus rei testimonium, sigillum nostrum præsentibus litteris duximus apponendum. Actum anno Domini Mº CCº XXXº quarto, mense februarii.